
RAPORT DE SPECIALITATE
privind aprobarea rectificării bugetului de venituri și cheltuieli al Societății HORTICULTURA S.A. pe anul 2023

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea rectificării bugetului de venituri și cheltuieli al Societății HORTICULTURA S.A. pe anul 2023;
Având în vedere adresa Societății Horticultura S.A. înregistrată la Primăria Municipiului Timișoara cu nr. MTM2023-013886/03.08.2023 privind rectificarea bugetului de venituri și cheltuieli al Societății HORTICULTURA S.A. pe anul 2023;
Având în vedere Decizia Consiliului de Administrație Horticultura S.A. nr. 5/25.07.2023 privind aprobarea rectificării bugetului de venituri și cheltuieli pe anul 2023;
Având în vedere Hotărârea Consiliului Local al Municipiului Timișoara nr. 162/25.04.2023 privind aprobarea bugetului de venituri și cheltuieli pentru anul 2023 al Societății Horticultura S.A. Timișoara;
Având în vedere dispozițiile Ordinului Ministerului Finanțelor Publice nr. 3818/2019 privind aprobarea formatului şi structurii bugetului de venituri şi cheltuieli al operatorilor economici, precum şi a anexelor de fundamentare a acestuia;
Având în vedere dispozițiile Ordonanței de Guvern nr. 26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară;
Facem următoarele precizări:
Prevederile Ordonanței de Guvern nr. 26/2013 se aplică operatorilor economici care sunt organizaţi şi funcţionează în baza Legii nr. 15/1990 privind reorganizarea unităţilor economice de stat ca regii autonome şi societăţi comerciale, cu modificările şi completările ulterioare, şi a Legii societăţilor nr. 31/1990, republicată, cu modificările şi completările ulterioare, după cum urmează (...) societăţilor comerciale la care unităţile administrativ-teritoriale sunt acţionari unici sau deţin o participaţie majoritară, după caz.
În conformitate cu prevederile art. 4, alin. (1) lit. a) din Ordonanța Guvernului nr. 26/2013 bugetele de venituri şi cheltuieli ale operatorilor economici se aprobă prin hotărâre a consiliului local iniţiată de ordonatorii principali de credite în subordinea, în coordonarea, sub autoritatea sau în portofoliul cărora se află.
În conformitate cu prevederile art. 10 alin. (2) și alin. (4) din OG nr. 26/2013 Operatorii economici pot proceda la rectificarea bugetelor de venituri şi cheltuieli, conform prevederilor art. 4, atunci când din motive temeinic justificate sunt necesare modificări ale nivelului următorilor indicatori economico-financiari aprobaţi, astfel:
a)depăşirea limitelor maxime ale indicatorilor economico-financiari prevăzuţi la alin. (1) lit. a), cu respectarea obiectivelor de politică salarială stabilită prin legea anuală a bugetului de stat şi a prevederilor art. 9 alin. (3);
b)reducerea profitului brut/majorarea pierderii şi/sau a dividendelor cuvenite bugetului de stat sau local, în situaţia în care nu se respectă prevederile alin. (1) lit. b);
c)reducerea productivităţii muncii;
d)creşterea nivelului cheltuielilor totale la 1.000 lei venituri totale;
e)depăşirea nivelului plăţilor restante;
f)în alte situaţii impuse de prevederile legale.
Rectificarea bugetelor de venituri şi cheltuieli prevăzută la alin. (2) se aprobă, în condiţiile art. 4 alin. (1)-(3), până la data de 31 octombrie a anului curent, cu excepţia situaţiilor prevăzute la alin. (2) lit. f), care se aprobă până la finele exerciţiului financiar al anului curent.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind aprobarea rectificării bugetului de venituri și cheltuieli al Societății HORTICULTURA S.A. pe anul 2023, îndeplinește condițiile pentru a fi supus dezbaterii și aprobării plenului consiliului local.

